德國正式開操萬人打氣 2新星獲召「陪練」
2024年05月28日 13:01
東網電視
更多新聞短片
德國開操獲球迷熱烈支持。(德國足總官網圖片)
歐國盃決賽周下月中開波，東道主德國周一(27日)正式開操，雖然目前仲未「齊腳」，但首操仍吸引到15,000球迷買飛入場支持，領隊拿高斯文亦召入19歲翼鋒古達同21歲中場洛高列斯「陪練」，唔排除有機會頂上。
德國開操有1.5萬人買飛入場，氣氛相當熱鬧，不過早前公布嘅27人大軍名單就唔齊人，多蒙特同皇家馬德里嘅球員要準備歐聯而缺席，日前踢完德國盃嘅利華古遜球員亦延期報到，加上紐亞因病缺練，所以拿高斯文喺U21提拔古達同洛高列斯陪練，如果未來2星期有球員有乜「冬瓜豆腐」，呢2位小將會成補選熱門。
拿高斯文表示大軍名單仍有變數：「我唔會否定任何球員入選機會，當然最好係可以用番之前揀嘅名單，但我唔想畀球員假嘅希望，最好就係冇人受傷。」對於過萬球迷入場打氣，拿高斯文就話：「球員感受到全國都支持佢哋，呢個係好美妙嘅感覺。」